RSG Landbou 11 Oktober 2021
Barnie de Klerk van TWK en Agbiz Grain praat oor die vooruitsigte vir die graan- en oliesademark. Daar is heelwat nuus oor veilings. Plaas Media se Koos du Pisanie het 'n boerbokkursus bygewoon. Kursusgangers het van heinde en verre bymekaar gekom, en ons hoor hoe hulle dit ervaar het.
RSG Landbou 9 Oktober 2021
Laerskool Jongensklip in die Overberg het afgesien van vele uitdagings, sy deure jare gelede geopen, en oop gehou. Vandag gee dit honderde kinders in die omgewing kans om onderrig te ontvang op 'n plek waar passievolle onderwysers leef om die gemeenskap te dien. Elbie Fourie boer saam met haar man in die omgewing, en vertel waarom sy betrokke bly by hierdie skool waar haar man en kinders ook destyds leerders was.
RSG Landbou 8 Oktober 2021
Wêreld Voedseldag word binnekort gevier, en te midde van die koronaviruspandemie val die fokus vanjaar opnuut op voedselsekerheid en die belangrike rol wat kosproduseerders, soos die landbou, speel. Met meer as 150 lande wat op 16 Oktober 2021 aan die viering gaan deelneem, verteenwoordig dié gebeurlikheid een van die bes ondersteunde inisiatiewe op die Verenigde Nasies se jaarkalender. Jerry Arries is Waarnemende Hoofdirekteur Ondersteuning en Ontwikkeling van landbouers by die Wes-Kaapse Departement van Landbou. Hy verduidelik wat die departement vir vanjaar se Wêreld Voedseldag beplan. 'n Gemeenskapsinisatief wat onlangs deur slakboere in Mpumalanga begin is, word bekyk. Prof. Stephanie Midgeley van die departement Hortologie aan die US dien tans ook as navorser en wetenskaplike vir klimaatsverandering en risikobestuur by die Wes-Kaapse Departement van Landbou. Toekomsrisiko's wat droogtes insluit, val onder die soeklig.
RSG Landbou 7 Oktober 2021
Alhoewel die mark vir makadamianeute relatief klein is in vergelyking met ander neute, word Suid-Afrika tans gesien as die wêreldleier wat produksie betref. RSG Landbou kuier by Marquis Macadamias in Mpumalanga. Ons gesels oor die produksie en verwerking van dié gesogte neut. Johan van den Berg gesels weersake, en Chris Derksen vertel wat met vleispryse gebeur.
RSG Landbou 6 Oktober 2021
Aartappels SA het die afgelope paar weke 'n reeks inligtingsdae vir produsente aangebied. Ons medewerker in die Oos-Kaap, Carin Venter, het op Patensie met twee produsente, Pieter Ferreira en DC Schellingerhout, oor dié bedryf gesels. Ons hoor ook van Ben Raath van Donkerhoek Tuli's by Britstown. Hy het vanjaar die Tuli-kudde van die jaar-toekenning ontvang.
RSG Landbou 5 Oktober 2021
Spesialisveearts dr. Chris van Dijk praat oor die waarde van 'n goeie kuddegesondheidsplan. Heinrich Victor vertel wat met wolpryse gebeur het by die jongste veiling. Ons kuier in die Douglas-omgewing by Gerhard Bruwer. Hy is onlangs aangewys as Agri Noord-Kaap se Jongboer van die Jaar.
RSG Landbou 4 Oktober 2021
Bosluisweerstandigheid is onder bespreking, met die reën en gepaardgaande hitte wat die probleem kan vererger. Dr. Louis Boag van Elanco Dieregesondheid herinner veeprodusente waarop daar gelet moet word. AFMA bied eersdaags hulle simposium aan, en De Wet Boshoff verskaf meer inligting. Ons vind meer uit van 'n groentetuinprojek in die Paarl waarby 30 gesinne sal baat.